Els pàrquings municipals es consoliden i augmenten un 23 % els tiquets de descompte que s'entreguen
17 gener 2024

## Els pàrquings municipals es consoliden i augmenten un 23 % els tiquets de descompte que s'entreguen17 gener 2024Última actualització: 17 gener 2024

![](../gestion/img/38b105297a9313cb53d0fc46700b8bddfcc14620bae77dca7818234d1503b872.JPG)  
  

El **regidor delegat d'Economia i responsable dels pàrquings municipals, Salvador Gregori** i la **regidora delegada de Comerç i Consum, Elena Moncho**, han comparegut hui per fer un **balanç del funcionament dels pàrquings municipals** del Serpis i el Prado durant l'any passat.  
  
Per dur-ho a terme, han tingut en compte els descomptes que s'apliquen als clients que fan les compres als **122 comerços** de la ciutat que s'han sumat a la iniciativa. Abans de donar les dades, l'edil ha recordat que no cal ser del Centre Històric o del Raval ni tenir un negoci relacionat amb la moda o l'hostaleria per oferir aquest servei, i que qualsevol classe de mercantil es pot sumar a la iniciativa per millorar el servei que presta als clients.  
  
Per aquesta raó, Moncho ha animat els comerços de tota mena i de totes les zones de la localitat, incloent-hi el Grau i la platja, a tindre _"un detall amb els seus clients"_ sumant-se a aquest projecte. _"Esperem que cada vegada siguen més els comerços que sol·liciten la seua incorporació, ja que els permet donar un servei molt important a un preu molt competitiu"_.  
  
Pel que fa a les xifres, en total, els establiments van fer **23.068 accions comercials que van suposar el descompte de 56.597 euros als seus clients**. Dins d'aquest número, 5.817 tiquets van ser per valor d'una hora; 7.428 van ser per valor de dos; 3.368 van ser rebaixes de tres hores, i 6.455 van tenir el valor de quatre hores.  
  
Tal com ha explicat el regidor, **quan un comerç dóna un descompte de 60 minuts, la meitat del valor ho paga l'Ajuntament**. El mateix passa amb la resta de modalitats, en què **el consistori sempre s'encarrega de finançar una de les dues, tres o quatre hores oferides**. Es tracta d'una de les mesures que s'aplica dins de l'estratègia que aposta per donar suport al comerç local.  
  
D'aquesta manera, si es prenen com a exemple els preus actuals, i tenint en compte el descompte del 75% que tenen els negocis, **quan un establiment ofereix un tiquet d'una hora, només paga 12 cèntims**, mentre que, **en el cas del tram de temps més alt, només aporta 0,75 cèntims**.  
  
_"Estem contents perquè, el 2023, hi va haver un 23% més de lliuraments de descomptes que el 2022, cosa que significa que aquest servei és cada vegada més notori, es consolida i ajuda el xicotet comerç a consolidar-se com una proposta de proximitat i comoditat"_, ha assenyalat Gregori.  
  
Finalment, cal explicar que aquesta prestació es pot donar mitjançant una aplicació per a telèfons mòbils o, si la botiga ho prefereix, via tiquets de paper. Tot i això, només 370 dels 23.068 descomptes que es van tramitar l'any passat es van lliurar en mà.

[Documentos adjuntos](../gestion/documentos/efad0cbd4c7f930c72fa93325304df3932bb02efbaca003894eafd57e75c9a7c.pptx)

[Twittear](https://twitter.com/share)